钦定古今图书集成/明伦汇编/官常典/第694卷 > 徐珪
## 钦定古今图书集成/明伦汇编/官常典/第694卷 > 徐珪

按《明外史孙磐传》：磐时有徐珪者，应城人，弘治中为
刑部典吏。先是，千户吴能以女满仓儿付媒者，鬻于
乐妇张绐，曰：“周皇亲家也。”后转乐工袁璘。能殁，妻聂
访得之，女怨母鬻己，诡言非己母。聂与子劫女归，璘
往赎不从，讼于刑部郎中丁哲、员外郎王爵讯得情
璘，语不逊，哲笞璘，数日死。御史陈玉、主事孔琦验璘
尸，瘗之东厂。中官杨鹏从子尝与女淫，教璘妻诉冤
于鹏，而令张妄指女为妹，又令贾校尉属女，亦如张
言。媒者遂言“聂女前鬻周皇亲矣。”奏下镇抚司，坐哲、
爵等罪，复下法司。锦衣卫谳索女皇亲周彧家，无有。
复命府部大臣及给事御史廷讯，张与女始吐实。都
察院奏“哲因公杖人死，罪当徒，爵、玉”、琦及聂母女当
杖。狱上，珪愤懑，抗疏曰：“聂女之狱，哲断之审矣。鹏拷
聂使诬伏镇抚司，共相蔽欺。陛下令法司锦衣会问，
惧东厂莫敢明，至鞫之朝堂，乃不能隐。夫女诬母，仅
拟杖，哲等无罪，反加以徒。轻重倒置如此，皆东厂威
劫所致也。臣在刑部三年，每见鞫问盗贼，多东厂镇
抚司缉获，有称校尉诬陷者，有称校尉为人报仇者，
有称校尉受首恶赃而以为从，令傍人扺罪者。刑官
洞见其情，无敢擅更一字。上干天和，灾异迭见。臣愿
陛下革去东厂，戮鹏叔侄并贾校尉及此女于市，谪
戍镇抚司官极边，进哲爵、琦玉各一阶，以洗其冤，则
天意可回，太平可致。如不罢东厂，亦当推选谨厚中
官如陈宽、韦泰者居之，仍简一大臣与共理镇抚司理刑，亦不宜专用锦衣官。乞推选在京各卫一二人
及刑部主事一人，共莅其事，或三年六年一更，则巡
捕官校当无有作奸擅刑，诬及无辜者矣。臣一介微
躯，左右前后皆东厂镇抚司之人，祸必不免。顾与其
死于此辈，孰若死于陛下之手？愿斩臣头，以行。臣言
给臣妻子，送骸骨归臣，虽死无恨。”帝怒，下都察院考
讯。都御史闵珪等扺以奏事不实，赎徒还役。帝责具
状，皆上疏引罪，夺俸有差。珪赎徒毕，发为民。既而给
事中庞泮等言：“哲等狱词覆奏已，馀三月系狱者凡
三十八人，乞早为省释。且鞫是狱者，陛下乃于一乐
妇之贱，敢为欺蔽而不以实闻乎？”乃杖满仓儿送浣
衣局，哲给璘埋葬，赀发为民。爵及琦、玉俱赎杖还职，
时弘治九年十二月也。十一年，刑部主事陈凤梧荐
珪，授桐乡丞。正德中，历赣州通判，招降盗魁何积玉。
已，复叛，下珪狱，寻释之。后以平盗功，擢知州。乞归卒。